東川清絲寄魯冀州戲贈
作者：蘇軾
朝代：宋

paragraphs: 鵝溪清絲清如冰，上有千歲交枝藤。
藤生谷底飽風雪，歲晚忽作龍蛇升。
嗟我雖爲老侍從，骨寒只受布與繒。
牀頭錦衾未還客，坐覺芒刺在背膺。
豈如髯卿晚乃貴，福祿正似川方增。
醉中倒著紫綺裘，下有半臂出縹綾。
封題不敢妄裁剪，刀尺自有佳人能。
遥知千騎出清曉，積雪未放浮塵興。
白鬚紅带柳絲下，老弱空巷人相登。
但放奇紋出領袖，吾髯雖老無人憎。